Պոլթըն կ՛ենթադրէ, որ 9 Դեկտեմբերին տեղի ունենալիք խորհրդարանական ընտրութիւնները, որոնց ընթացքին կը սպասուի, որ Փաշինեանի կուսակցութիւնը կազմէ մեծամասնութիւն, բաւականին ուժեղ յանձնարարութիւն կու տայ անոր՝ Արցախեան հակամարտութեան կարգաւորման ուղղութեամբ որոշիչ քայլերու ձեռնարկելու համար: Կարծես թէ Պոլթըն ծանօթ չէ Փաշինեանի յաճախակի յայտարարութիւններուն, ըստ որոնց՝ «Ղարաբաղի հարցը լուծող-չլուծողը հայ ժողովուրդն է, եւ յստակօրէն՝ Հայաստանի ժողովուրդը, Արցախի ժողովուրդը եւ տուեալ պարագային նաեւ Սփիւռքը, որովհետեւ ասիկա համահայկական հարց է»։